لخو لكبير

لخو لكبير ولا لبيݣ براظر (ب ) هو ف لاصل ديالو شخصية متخيّلة ف رّيواية دّيسطوپية 1984 د جورج أورويل و لّي كاتشير ل دّيكتاتور د دّولة د أوصيانيا و شّاف د لحيزب لوحيد لّي مسيطر على كولّشي فيها. لمفهوم د "لخو لكبير" كايتستعمل حتا باش يوصف لمؤسسات (دول، شركات، مؤسسات حوكومية بحال لموخابرات) لّي ما كاتحتارمش حقوق لإنسان لأساسية و لحياة لخاصّة د لمواطنين.

 ف رّيواية د أورويل 
شّخصية د لخو لكبير ف رواية 1984 هي ديال واحد دّيكتاتور د واحد لبلاد متخيّلة سميتها أوصيانيا ف واحد لعالم مستقبلي دّيسطوپي. هاد دّيكتاتور فارض عبادة شّخصية على لمجتمع ديالو و شّعار لّي كايتعاود بزّاف ف دّولة هو Big Brother is watching you يعني "لخو لكبير راه حاضيك" و على حساب سّياسة د لپروپاݣاندا لّي داير، كاتلقاه معمّر لّافيتات ف شّوارع ديال لبلاد.

لخو لكبير كايحضي لمواطنين كاملين و عارف آش كايديرو حتّا ف لبلايص لحميمية و لخاصّة ديالهوم: دّيور كاملين معمّرين ب أجهزة د لمراقبة و لحضية.

لخو لكبير عمّرو ما كايبان و ديما كايتصوّر ب وجه راجل عندو 45 عام ب شّلاغم و كايشوف ف لعينين نيشان ب واحد شّكل لّي كايرهب.

على حساب رّيواية رّسمية لخو لكبير هو لّي أسّس لحيزب لوحيد د لبلاد و عندو بزّاف لبوطولات و لإنجازات الثورية و لحربية.

لقضية ديال أنه كايبقا ديما صغير ب نّسبة لداكشي لّي كايتقال عليه كايخلي نّاس تشكّ واش بصّاح كاين و بأنه يقدر يكون غير ختيراع ديال لماكينة د لپروپاݣاندا د لحوكومة د أوصيانيا.

 ف تّقافة شّعبية 
لخو لكبير ولّا من بعد ما تشهرات رّيواية د أورويل رمز باش كايتوصفو دّول ولا لمنظمات لّي فيهوم تفرعين كبير ديال لبوليس ولا لموخابرات ولا لأنظمة لأمنية لّي فيها لمراقبة لمعيّقة ديال كولشي و كتيرشي فاش ماكاتحتارمش لحياة لخاصّة د نّاس.

 مصادر 

تصنيف:تعاويد عيلمي
تصنيف:سياسة
تصنيف:شخصية متخيلة ف عمل أدبي
تصنيف:جورج ؤرويل
تصنيف:1984 (رواية)
تصنيف:مقالات فيها مصدر و 3000 بايت
تصنيف:ديسطوپيا